Números 8
Lamparanac aktayañ toket yatichäwinaca
1Tatit Diosajj Moisesarojj sänwa: 2“Aarón chacharojj aqham sam: Cunapachatejj lamparanaca aktaycäta ucqhajj aqham luräta, khanapajj candelabro toker khantañapataqui” sasa. 3Aaronasti cuntejj Tatitojj Moisesar siscäna ucanacjja phokhänwa, lamparanaca candelabro toker khant'ayasa. 4Candelabrojj korita martillompi lek'sutänwa cayuta p'ekecama, Moisesasti uca candelerjja luränwa cunjämatï Tatitojj siscatayna uqhamarjama.
Levitanacan catuyasitapa
5Tatit Diosajj Moisesarojj sänwa:
6“Levitanacarojj mayni israelitanac taypitjja yakhachapjjam, ucatsti k'omachapjjaraquim. 7Uca k'omachäwsti aqham lurapjjäta: Jumaw ch'allaquipäta k'omachasiñ umampi, ucatsti jupanacajj janchipan ñic'utanacapsa take qhuchhurasipjjani, isinacapsa t'ajjsurasipjjaraquini, uqhamatwa k'omachatäpjjani. 8Ucatsti mä vaca kallu catusa, uqhamarac mä suma jac'u, aceitempi chaptasa, grano ofrendanac lurañataqui; ucatsti yakha vaca kallu juchanacat sacrificio loktañataqui. 9Jumaraquiw take levitanacaru Jiquisiñ Carparu jac'achayäta, uqhamarac take israelitanacarus tantachthapïta. 10Ucatsti levitanacarojj nayan nayrakatajjaruw uñstayitäta, ucat israelitanacajj jupanacaru amparanacapampi p'ekepjjaru lokjjatapjjaraquini. 11Aaronasti nayan nayrakatajjaruw levitanacarojj uñstayani, israelitanacan ofrendapjama, uqhamatwa levitanacajj nayan sirvirejjata catuyatäni. 12Ucatsti levitanacajj vaca kallun p'ekeparuw amparanacapampi lokjjatapjjani, ucapachasti mä vaca kalluw juchanacat sacrificio loktatäni, maynïristi levitanacar k'omachañataqui naqhantayasina loktataraquïniwa. 13Ucatsti jumaraquiwa Aaronampina, wawanacapampina nayräjjaparu irpäta, mä ofrendjama nayar catuyañamataqui. 14Uqhamatwa levitanacarojj mayni israelitanacatjja yakhachäta, jupanacan nayancañanacapataqui. 15Ucatsti jupanacajj Jiquisiña Carpan yanapiriwa sarapjjani, k'omachapjjaraquïtawa, nayaru mä suma ofrendjama loktasa. 16Take israelitanac taypitjja jupanacajj nayar catuyatäpjjatap laycu. Nayasti jupanacarojj catoktwa take israelitanacan jilïri wawanacap lanti. 17Take israelitanacan jilïri wawanacapasti nayancaraquiwa, cunjämatï uywanacapan nayrïri kallunacapajj nayancqui uqhama. Cunapachatejj egipcionacan jilïri wawanacapa jiwarayayäta ucqhajj, israelitanacan jilïri wawanacapjja nayataquiw jilt'ayasïyätjja. 18Ucampisa ucanac lantwa levitanacarojj catoktjja. 19Nayaw levitanacarojj ajllista mayni israelitanac taypitjja, ucatsti Aaronampiru, wawanacapampiruw catuytjja, israelitanac lanti yanapapjjañapataqui Jiquisiñ Carpana, uqhamat israelitanacatac perdón catokapjjañapataqui. Uqhamasti janiw israelitanacajj kollan chekar jac'achasipcaniti, janiraquiwa cuna jan walisa jupanacarojj purcaniti.”
20Moisesasa, Aaronasa take Israel marcasa phokhapjjänwa cuntejj Tatitojj Moisesaru siscatayna levitanac toketa ucanacjja. 21Levitanacasti k'omachasipjjänwa, isinacapsa t'ajjsurasipjjaraquïnwa, ucatsti Aaronajj mä suma ofrendjamwa Tatituru catuyjjäna, mä k'omachäwi luräwi jupanacat lurasina. 22Ucatsti take ucanac lurasipanjja, levitanacajj Tatitumpi Jiquisiñ Carpan luräwinacapampi phokheriw sarapjjäna, Aaronana uqhamarac wawanacapampina jac'at uñch'uquita. Cunjämtejj Tatitu Diosajj Moisesaru arscatayna uqhamawa levitanacampejj phokhasïna.
Levitanacan lurañanacapjjata
23Tatitu Diosajj Moisesarojj sänwa:
24“Levitanacasti pä tunca pheskani maranitwa Tatitumpi Jiquisiñ Carpanjja luräwinacapjja kalltañapa, 25pheska tunca maraniruraquiw luräwinacapjja tucuyjjapjjani. 26Uca maranaca phokhatatsti, jilanacaparu yanapt'asipcaraquispawa Tatitumpi Jiquisiñ Carpan luräwinacapana, ucampis janiw sapüru lurcjjapjjaniti. Uqhamwa levitanacan lurañanacapjja apnakapjjäta.”
por_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn